FANIE OS OPPIE JAS | En sÃ³ was dit weer tyd om idealistiese, onbesonne beloftes aan myself te maak...
En nÃ©t so, voor ek my kom kry, was dit weer dÃ¡Ã¡i tyd van die jaar. Tyd om idealistiese, onbesonne beloftes aan myself te maak. Beloftes wat ’n beter weergawe van myself in die vooruitsig stel, maar wat slegs in rare gevalle die aanbreek van Februarie sal sien. Maar ’n nuwe jaar sonder voornemens is soos Vinkel sonder Koljander. Soos Hansie sonder Grietjie. Soos Mossie sonder Baas. En daarom sou dit ondenkbaar wees om nie maar nÃ³gmaals deur hierdie kennelik futiele oefening te gaan nie.
Om vorendag te kom met voornemens vir ’n jaar wat ’n ‘13’ bevat, behoort natuurlik niemand se kreatiewe souse uit te put nie: jy vermy eenvoudig swart katte, loop wye draaie om lere wat teen mure aangeleun staan, behandel spieÃ«ls met ’n heilige ontsag en weerhou jouself om sambrele binnenshuis oop te maak. DÃ­s natuurlik te sÃª as die tokkelossie, die tandemuis, ’n eerbare ANC-minister of enige ander bisarre bygelowigheid jou snare laat styfspan. Maar helaas, ’n geloof in ouvroustories is nie my ding nie.
Ã‰k was opsoek na ’n konkrete voorneme wat in die realiteitsfeer kan afspeel. Iets wat sowel uitdagend as haalbaar is. Soos om Kilimandjaro te gaan klim? Nee wat, dis te ver. Die Londen Marathon kaf te draf? Te naby. Gesond te begin eet? Te duur. Porseleinteekoppies te begin versamel? Te belaglik. Elke dag iemand op die moltrein te groet? Te gevaarlik (mens kan immers daarvoor gearresteer word). En sÃ³ is die een na die ander potensiÃ«le nuwejaarsvoorneme met gewigtige erns oorweeg en heroorweeg, maar telkens ongeskik bevind…totdat ek my eureka-oomblik gehad het.
Maar natuurlik! My pet hates! DÃ¡Ã¡r is nou iets wat skaafwerk kort. Want dis mos hoeka die klein jakkalsies wat die wingerd verniel. Soos bestuurders wat agteruit in parkeerplekke intrek. Ai-ai-ai. Wat kan tog logies dÃ¡Ã¡raan wees? Wanneer mens ’n parkeerplek betrek, mÃ³Ã©t jy immers een keer vorentoe en een keer agteruit ry. Waarom dan die lewe vir jouself (en vir die wagtende drommel in die motor agter jou) bemoeilik deur jou K53-parkeertoertjies in ’n publieke parkade uit te stal? Jis, dit irritÃ©Ã©r my!
Selfde met onbedagsame voetgangers. Jy weet, die soort wat met hul aankoms by die voetoorgang summier die groen knoppie druk, om eers daarnÃ¡ rond te begin kyk en op te merk dat daar geen aankomende verkeer is nie. Doodluiters vind hul dan hul weg oor die pad en 30 sekondes later staan tien motoriste na weerskante toe by ’n rooi lig en staar na ’n dolleÃ« voetoorgang. Jis, dit irritÃ©Ã©r my!
En dan is daar my pet hate wat net wag vir ’n besoek aan ’n openbare ablusiegerief om (letterlik) sÃ½ kop uit te steek. Daar sal vyf vakante witlelies wees en ek sal die een in die hoek gaan beset. Kort voor lank sal ’n half-beskonke javel sy verskyning maak, drie vakante witlelies met mÃ©ning ignoreer en by die een lÃ¡ngs myne kom stelling inneem. En sÃ³ staan ons tweetjies dan knus en elmboÃ« skuur terwyl ons gehoor gee aan die natuur se roepstem. Jis, dit irritÃ©Ã©r my!
Dis duidelik wat die goue draad is wat deur my pet hates loop: Ã¡nder mense se sotlike indiskresies wat mÃ½ lewe onnodiglik versuur. En in 2013 gaan dit einde kry. Wanneer ek vir die parkade-hanswors moet wag, sal ek die woorde van Nkosi Sikilel’ iAfrika repeteer. By ’n leÃ« voetoorgang sal ek die vermenigvuldigingstafels vir myself opsÃª. En wanneer my persoonlike ruimte by ’n witlelie binnegedring word, sal ek my seÃ«ninge tel en dankbaar wees dat dit nie Ã©k is wat binnekort die latrine met ’n minderwaardigheidskompleks gaan verlaat nie.
So ja, Kilimandjaro gaan hierdie jaar ongeklim, en my gim-kaart onderbenut bly. My vrieskas gaan van roomys oorloop en ek sal nie vir ’n oomblik vir ’n DÃ¶ner-kebab terugdeins nie. Want ten spyte van ’n gebrek aan oefening, sal ek my bloeddruk in 2013 mooitjies in bedwang kan hou deur maar net onwrikbaar by my nuwejaarsvoorneme te bly. En volgende jaar? Ja wel, volgende jaar sal ek seker werk moet maak van mÃ½ sotlike indiskresies wat Ã¡nder mense se lewens onnodiglik versuur!